Document ID: 32010D0646

DECIZIA COMISIEI
din 26 octombrie 2010
de prelungire a perioadei de valabilitate a Deciziei 2002/499/CE pentru plantele de Chamaecyparis Spach, Juniperus L. și Pinus L. originare din Republica Coreea și a căror creștere este inhibată natural sau artificial
[notificată cu numărul C(2010) 7281]
(2010/646/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2000/29/CE a Consiliului din 8 mai 2000 privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate (1), în special articolul 15 alineatul (1),
întrucât:
(1)
Decizia 2002/499/CE a Comisiei din 26 iunie 2002 de autorizare a derogărilor de la anumite dispoziții din Directiva 2000/29/CE a Consiliului pentru plantele de Chamaecyparis Spach, Juniperus L. și Pinus L. originare din Republica Coreea și a căror creștere este inhibată natural sau artificial (2) autorizează statele membre să prevadă derogări de la articolul 4 alineatul (1) din Directiva 2000/29/CE pentru plantele de Chamaecyparis Spach, Juniperus L. și Pinus L., altele decât fructe și semințe originare din Republica Coreea, pentru perioade limitate și sub rezerva îndeplinirii unor condiții specifice.
(2)
Derogările acordate prin Decizia 2002/499/CE au fost limitate în timp, iar termenele prevăzute în respectiva decizie au fost extinse prin Deciziile 2005/775/CE (3) și 2007/432/CE (4) ale Comisiei.
(3)
Deoarece circumstanțele care au justificat derogările sunt încă actuale și nicio informație nouă nu motivează o revizuire a condițiilor specifice, este necesar să se prelungească autorizația pentru aceste derogări. În plus, s-a dobândit experiență prin intermediul informațiilor culese de statele membre în conformitate cu articolul 2 din Decizia 2002/499/CE, ca și în baza contactelor avute cu Republica Coreea. În plus, în prezenta decizie sunt stabilite mecanismele care asigură monitorizarea condițiilor de aplicare a derogărilor. Prin urmare, este oportună extinderea autorizațiilor pentru derogările acordate în prezenta decizie pentru o perioadă mai lungă decât cea acordată de deciziile anterioare, mai precis până la 31 decembrie 2020.
(4)
Cu toate acestea, din motive fitosanitare, importul de plante de Juniperus L. originare din Republica Coreea, a căror creștere este inhibată natural sau artificial ar trebui să aibă loc exclusiv într-o perioadă anume a fiecărui an, până la data de 31 decembrie 2020.
(5)
Prin urmare, Decizia 2002/499/CE ar trebui modificată în consecință.
(6)
Măsurile prevăzute în prezenta decizie sunt conforme cu avizul Comitetului fitosanitar permanent,
ADOPTĂ PREZENTA DECIZIE:
Articolul 1
Decizia 2002/499/CE se modifică după cum urmează:
1.
La articolul 2 primul și al doilea paragraf, textul „1 august a fiecărui an, din 2005 până în 2010” se înlocuiește cu textul „1 august a fiecărui an”,
2.
Tabelul de la articolul 4 se înlocuiește cu următorul tabel:
„Plante
Perioada
Chamaecyparis
1.1.2011-31.12.2020
Juniperus
1.11 la 31.3 a fiecărui an până la 31.12.2020
Pinus
1.1.2011-31.12.2020”
Articolul 2
Prezenta decizie se adresează statelor membre.
Adoptată la Bruxelles, 26 octombrie 2010.

Labels: 3
15
18
6